CELEX: 32020R1627
Language: lt
Date: 2020-11-03 00:00:00
Title: Komisijos įgyvendinimo reglamentas (ES) 2020/1627 2020 m. lapkričio 3 d. dėl išskirtinių priemonių, dėl COVID-19 pandemijos taikomų Bendro Europos dangaus veiklos rezultatų ir mokesčių sistemos trečiuoju ataskaitiniu laikotarpiu (2020–2024 m.)

4.11.2020   
               
               
                  LT
               
               
                  Europos Sąjungos oficialusis leidinys
               
               
                  L 366/7
               
            
         KOMISIJOS ĮGYVENDINIMO REGLAMENTAS (ES) 2020/1627
         2020 m. lapkričio 3 d.
         dėl išskirtinių priemonių, dėl COVID-19 pandemijos taikomų Bendro Europos dangaus veiklos rezultatų ir mokesčių sistemos trečiuoju ataskaitiniu laikotarpiu (2020–2024 m.)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 549/2004, nustatantį bendro Europos dangaus sukūrimo pagrindą (pagrindų reglamentą) (1), ypač į jo 11 straipsnio 6 dalį,
         atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 550/2004 dėl oro navigacijos paslaugų teikimo bendrame Europos danguje (paslaugų teikimo reglamentą) (2), ypač į jo 15 straipsnio 4 dalį,
         kadangi:
         
                     (1)
                  
                  
                     Komisijos įgyvendinimo reglamente (ES) 2019/317 (3) nustatytos išsamios veiklos rezultatų ir mokesčių sistemos įgyvendinimo taisyklės ir procedūros, įskaitant susijusias su oro navigacijos paslaugų teikimo ir tinklo funkcijų vykdymo veiklos rezultatais, taip pat oro navigacijos mokesčių oro erdvės naudotojams nustatymu, taikymu ir rinkimu;
                  
               
                     (2)
                  
                  
                     dėl COVID-19 pandemijos smarkiai sumažėjo oro eismas, nes labai sumažėjo paklausa, o valstybės narės ir trečiosios valstybės ėmėsi tiesioginių priemonių protrūkiui suvaldyti. Dėl COVID-19 pandemijos susidariusios ypatingos aplinkybės daro didelį poveikį dabartiniams veiklos rezultatų ir mokesčių sistemos įgyvendinimo 2020–2024 m. trečiuoju ataskaitiniu laikotarpiu procesams ir priemonėms, įskaitant tikslinių veiklos rodiklių ir vienetinių tarifų nustatymą, taip pat paskatų programų ir rizikos pasidalijimo mechanizmų taikymą. Dėl to susidarė išskirtinė padėtis, kuriai pašalinti būtinos ypatingos laikinos priemonės;
                  
               
                     (3)
                  
                  
                     valstybės narės savo trečiojo ataskaitinio laikotarpio veiklos rezultatų planų projektus Komisijai pateikė iki 2019 m. spalio 1 d., o iki 2019 m. lapkričio 21 d. pateikė atnaujintus veiklos rezultatų planų projektus. Pagal Reglamento (EB) Nr. 549/2004 11 straipsnio 3 dalį Komisija įvertino, ar tų veiklos rezultatų planų projektai atitinka Komisijos įgyvendinimo sprendime (ES) 2019/903 (4) nustatytus Sąjungos masto tikslinius veiklos rodiklius. Tačiau ir veiklos rezultatų planų projektai, ir Sąjungos masto tiksliniai veiklos rodikliai buvo parengti iki COVID-19 pandemijos, todėl juose neatsižvelgiama į dėl pandemijos smarkiai pasikeitusią padėtį oro transporto sektoriuje;
                  
               
                     (4)
                  
                  
                     dėl didelio beprecedenčio COVID-19 pandemijos poveikio aviacijos sektoriui, visų pirma oro navigacijos paslaugų teikimui, siekiant trečiojo ataskaitinio laikotarpio tikslų, turėtų būti taikomos tam tikros taisyklės, kuriomis nukrypstama nuo Įgyvendinimo reglamento (ES) 2019/317. Tam ataskaitiniam laikotarpiui turėtų būti taikomas Įgyvendinimo reglamentas (ES) 2019/317, nebent šiame reglamente būtų aiškiai nustatyta kitaip. Šis reglamentas taip pat neturėtų daryti poveikio vienetinių tarifų koregavimui, susijusiam su antruoju ataskaitiniu laikotarpiu ir grindžiamam Komisijos įgyvendinimo reglamentu (ES) Nr. 391/2013 (5);
                  
               
                     (5)
                  
                  
                     atsižvelgiant į tai, kad tolesnės eismo tendencijos dėl COVID-19 protrūkio nėra aiškios, kol kas nėra pakankamai patikimų eismo prognozių iki 2024 m. Todėl būtina nustatyti specialias trečiojo ataskaitinio laikotarpio peržiūrėtų Sąjungos masto tikslinių veiklos rodiklių nustatymo taisykles ir taip užtikrinti šio ataskaitinio laikotarpio nuostatų įgyvendinimo tęstinumą. Gautas patikinimas, kad atnaujinta trečiojo ataskaitinio laikotarpio STATFOR eismo prognozė bus paskelbta 2020 m. lapkričio pradžioje. Šios eismo prognozės pagrindu bus inicijuota trečiojo ataskaitinio laikotarpio Sąjungos masto tikslinių veiklos rodiklių peržiūra. Atsižvelgiant į laiko apribojimus, tų peržiūrėtų tikslinių rodiklių nustatymui išimties tvarka visi Įgyvendinimo reglamento (ES) 2019/317 9 straipsnio 1 ir 2 dalyse nustatyti procesai ir terminai neturėtų būti taikomi. Kad Komisija galėtų nustatyti peržiūrėtus tikslinius rodiklius, nacionalinės priežiūros institucijos, kaip savo indėlį nustatant trečiojo ataskaitinio laikotarpio peržiūrėtus Sąjungos masto tikslinius veiklos rodiklius, iki 2020 m. gruodžio 15 d. Komisijai turėtų pateikti pradinius išlaidų duomenis ir informaciją apie eismo prognozes, susijusias su atitinkamais kalendoriniais metais. Komisija turėtų priimti trečiojo ataskaitinio laikotarpio peržiūrėtus Sąjungos masto tikslinius veiklos rodiklius ne vėliau kaip 2021 m. gegužės 1 d.;
                  
               
                     (6)
                  
                  
                     Komisijai nustačius trečiojo ataskaitinio laikotarpio peržiūrėtus Sąjungos masto tikslinius veiklos rodiklius, valstybės narės turėtų parengti veiklos rezultatų planus, į kuriuos būtų įtraukti trečiojo ataskaitinio laikotarpio peržiūrėti tiksliniai veiklos rodikliai. Tikslinių veiklos rodiklių nustatymo nacionaliniu arba funkcinių oro erdvės blokų lygmeniu procesas turėtų būti užbaigtas tik priėmus peržiūrėtus Sąjungos masto tikslinius veiklos rodiklius. Atitinkamai turėtų būti nustatytas naujas veiklos rezultatų planų projektų pateikimo terminas;
                  
               
                     (7)
                  
                  
                     kadangi dėl COVID-19 pandemijos susidariusių aplinkybių neišvengiamai vėluojama užbaigti procedūras, susijusias su veiklos rezultatų planų rengimu, vertinimu ir priėmimu, atsižvelgiant į Reglamento (EB) Nr. 549/2004 11 straipsnyje nustatytus kriterijus, galutinėje veiklos rezultatų planų redakcijoje nustatyti ekonominio efektyvumo tiksliniai veiklos rodikliai pagal Įgyvendinimo reglamento (ES) 2019/317 17 straipsnio 2 dalį turėtų būti taikomi atgaline data nuo ataskaitinio laikotarpio pradžios. Tačiau jie turėtų turėti poveikį, susijusį su vienetinių tarifų koregavimu, tik vėlesniais kalendoriniais metais;
                  
               
                     (8)
                  
                  
                     2019 m. rugsėjo mėn. tinklo valdytojas pagal Įgyvendinimo reglamento (ES) 2019/317 19 straipsnį Komisijai pateikė trečiojo ataskaitinio laikotarpio tinklo veiklos plano projektą. Tinklo veiklos planą Komisija įvertino pagal to reglamento 19 straipsnio 2 dalį. Kadangi po to, kai buvo pateiktas tinklo veiklos plano projektas, aplinkybės dėl COVID-19 pandemijos poveikio smarkiai pasikeitė, tinklo valdytojas turėtų parengti ir pateikti Komisijai įvertinti naują tinklo veiklos plano projektą. Todėl turėtų būti nustatytas šio plano pateikimo terminas;
                  
               
                     (9)
                  
                  
                     tikimasi, kad su kartu vertinamais 2020 ir 2021 kalendoriniais metais susijusios peržiūrėtos nustatytosios išlaidos bus grindžiamos papildomo neužtikrintumo prielaida ir kad jas apskaičiuojant bus deramai atsižvelgta į COVID-19 pandemijos aplinkybių nulemtą mažesnę eismo apimtį;
                  
               
                     (10)
                  
                  
                     siekiant sumažinti didelį COVID-19 pandemijos poveikį oro erdvės naudotojams trečiuoju ataskaitiniu laikotarpiu, būtina 2020 ir 2021 kalendoriniais metais taikyti specialias nuostatas dėl tikslinių veiklos rodiklių su ekonominiu efektyvumu susijusioje pagrindinėje veiklos srityje peržiūros Sąjungos ir vietos lygmenimis, paskatų programų ir rizikos pasidalijimo mechanizmų įgyvendinimo, taip pat su tų dvejų kalendorinių metų vienetinių tarifų koregavimo;
                  
               
                     (11)
                  
                  
                     siekiant užtikrinti tinkamą veiklos rezultatų ir mokesčių sistemos taikymą trečiuoju ataskaitiniu laikotarpiu ir atsižvelgiant į tai, kad tikslinių veiklos rodiklių nustatymas yra orientuotas į ateitį, ekonominio efektyvumo tikslinių veiklos rodiklių peržiūra Sąjungos ir vietos lygmenimis turėtų apimti 2020 ir 2021 kalendorinių metų, kurie laikomi vienu laikotarpiu, nustatytąsias išlaidas. Nustatant tuos peržiūrėtus ekonominio efektyvumo tikslinius veiklos rodiklius Sąjungos ir vietos lygmenimis, turėtų būti deramai atsižvelgta į oro navigacijos paslaugų teikėjų ir valstybių narių patirtas faktines išlaidas;
                  
               
                     (12)
                  
                  
                     taisyklės, kuriomis reglamentuojamos vėlyvo Įgyvendinimo reglamente (ES) 2019/317 numatytų veiklos rezultatų planų patvirtinimo pasekmės, turėtų būti pakoreguotos taip, kad būtų sušvelnintas didelis neigiamas finansinis poveikis, kurį šie mechanizmai priešingu atveju padarytų oro erdvės naudotojams, taip pat kad būtų išvengta per didelio vienetinių tarifų kintamumo trečiuoju ataskaitiniu laikotarpiu. Šiuo tikslu atitinkamas vienetinių tarifų koregavimas išimties tvarka turėtų būti atliekamas penkerių kalendorinių metų laikotarpiu. Nacionalinėms priežiūros institucijoms turėtų būti leidžiama šį laikotarpį pratęsti iki septynerių kalendorinių metų, kai tai būtina siekiant išvengti sumų perkėlimo neproporcingo poveikio vienetiniams tarifams, kurie taikomi oro erdvės naudotojams;
                  
               
                     (13)
                  
                  
                     valstybės narės, taikydamos Įgyvendinimo reglamento (ES) 2019/317 29 straipsnio 6 dalį, gali imtis papildomų priemonių, kad kompensuotų COVID-19 pandemijos poveikį oro navigacijos mokesčių dydžiui trečiuoju ataskaitiniu laikotarpiu;
                  
               
                     (14)
                  
                  
                     siekiant sudaryti palankesnes sąlygas nacionalinėms priežiūros institucijoms ir Komisijai vykdyti stebėsenos užduotis, oro navigacijos paslaugų teikėjai turėtų būti įpareigoti iki 2020 m. gruodžio 15 d. toms institucijoms pateikti ataskaitą dėl priemonių, kurių imtasi siekiant pašalinti COVID-19 pandemijos finansinį ir operacinį poveikį jų veiklai;
                  
               
                     (15)
                  
                  
                     išskirtinės nuostatos turėtų būti taikomos nedelsiant, kad Komisija ir valstybės narės galėtų skubiai imtis tinkamų priemonių, susijusių su trečiojo ataskaitinio laikotarpio tikslinių veiklos rodiklių nustatymo procesu ir COVID-19 krizės finansinio poveikio oro erdvės naudotojams mažinimu. Šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje;
                  
               
                     (16)
                  
                  
                     Bendro dangaus komitetas nepateikė nuomonės. Nuspręsta, kad būtina priimti įgyvendinimo aktą, ir pirmininkas to įgyvendinimo akto projektą pateikė toliau svarstyti apeliaciniam komitetui. Šiame reglamente nustatytos priemonės atitinka apeliacinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            Šiuo reglamentu nustatomos išskirtinės priemonės, taikytinos Įgyvendinimo reglamento (ES) 2019/317 7 straipsnio 1 dalyje nurodytu Bendro Europos dangaus veiklos rezultatų ir mokesčių sistemos trečiuoju ataskaitiniu laikotarpiu. Taikomos Įgyvendinimo reglamente (ES) 2019/317 nustatytos taisyklės, nebent šiame reglamente aiškiai nustatyta kitaip.
         
         
            2 straipsnis
            Trečiojo ataskaitinio laikotarpio peržiūrėtų Sąjungos masto tikslinių veiklos rodiklių nustatymas
            
               1.   Nukrypdama nuo Įgyvendinimo reglamento (ES) 2019/317 9 straipsnio 3 dalies, Komisija iki 2021 m. gegužės 1 d. nustato trečiojo ataskaitinio laikotarpio peržiūrėtus Sąjungos masto tikslinius veiklos rodiklius.
            
            
               2.   Nukrypdamos nuo Įgyvendinimo reglamento (ES) 2019/317 9 straipsnio 1 dalies, nacionalinės priežiūros institucijos, kaip savo indėlį nustatant peržiūrėtus Sąjungos masto tikslinius veiklos rodiklius, iki 2020 m. gruodžio 15 d. Komisijai pateikia pradinius išlaidų duomenis ir informaciją apie eismo prognozes, susijusias su trečiuoju ataskaitiniu laikotarpiu.
            
            
               3.   Rengiant 1 dalyje nurodytus trečiojo ataskaitinio laikotarpio peržiūrėtus Sąjungos masto tikslinius veiklos rodiklius, Įgyvendinimo reglamento (ES) 2019/317 9 straipsnio 2 dalies pirmoje pastraipoje nustatyti reikalavimai netaikomi. Konsultuojantis pagal Įgyvendinimo reglamento (ES) 2019/317 9 straipsnio 2 dalies antrą pastraipą, nukrypstant nuo šios nuostatos, taip pat konsultuojamasi dėl preliminarių peržiūrėtų Sąjungos masto tikslinių veiklos rodiklių verčių.
            
            
               4.   Nukrypstant nuo Įgyvendinimo reglamento (ES) 2019/317 8 straipsnio 1 dalies ir 9 straipsnio 3 dalies, 1 dalyje nurodyti trečiojo ataskaitinio laikotarpio peržiūrėti Sąjungos masto tiksliniai veiklos rodikliai, be tikslinių veiklos rodiklių, nustatytų pagal Įgyvendinimo reglamento (ES) 2019/317 I priedo 1 skirsnyje nurodytus pagrindinius veiklos rezultatų vertinimo rodiklius, apima tikslinius veiklos rodiklius, nustatytus pagal pagrindinį veiklos rezultatų vertinimo rodiklį, kuris keičiamas šio reglamento 4 straipsnio 1 dalimi.
            
         
         
            3 straipsnis
            Veiklos rezultatų planų projektų pateikimas ir vertinimas
            
               1.   Nukrypdamos nuo Įgyvendinimo reglamento (ES) 2019/317 12 straipsnio, valstybės narės iki 2021 m. spalio 1 d. parengia ir Komisijai pateikia pagal to įgyvendinimo reglamento 10 straipsnį parengtus veiklos rezultatų planų projektus, į kuriuos įtraukti peržiūrėti tiksliniai veiklos rodikliai, kuriais užtikrinamas derėjimas su šio reglamento 2 straipsnyje nurodytais peržiūrėtais Sąjungos masto tiksliniais veiklos rodikliais.
            
            
               2.   Nukrypstant nuo Įgyvendinimo reglamento (ES) 2019/317 8 straipsnio 2 dalies ir 10 straipsnio 2 dalies a punkto, 1 dalyje nurodyti veiklos rezultatų planų projektai, be tikslinių veiklos rodiklių, nustatytų pagal Įgyvendinimo reglamento (ES) 2019/317 I priedo 2 skirsnyje nurodytus pagrindinius veiklos rezultatų vertinimo rodiklius, apima tikslinius veiklos rodiklius, nustatytus pagal pagrindinį veiklos rezultatų vertinimo rodiklį, kuris keičiamas šio reglamento 4 straipsnio 2 dalimi.
            
            
               3.   Nukrypstant nuo Įgyvendinimo reglamento (ES) 2019/317 11 straipsnio 1 dalies b punkto ir 11 straipsnio 3 dalies, to įgyvendinimo reglamento 11 straipsnio 3 dalyje nurodytoms paskatų programoms, susijusioms su tiksliniais veiklos rodikliais su pajėgumu susijusioje pagrindinėje veiklos srityje, taikomi šie su trečiuoju ataskaitiniu laikotarpiu susiję reikalavimai:
               
                           a)
                        
                        
                           paskatų programos apima tik 2022–2024 kalendorinius metus. Valstybės narės atsižvelgia į šį sutrumpintą paskatų programų taikymo laikotarpį rengdamos 1 dalyje nurodytus savo veiklos rezultatų planų projektus;
                        
                     
                           b)
                        
                        
                           paskatų programos turės finansinį poveikį, susijusį su sumų perkėlimu ir vėlesniu vienetinių tarifų koregavimu, tik nuo pirmųjų metų po veiklos rezultatų plano priėmimo.
                        
                     
            
               4.   Kiek tai susiję su ekonominio efektyvumo pagrindine veiklos sritimi, tiksliniai veiklos rodikliai, nurodyti galutiniuose trečiojo ataskaitinio laikotarpio veiklos rezultatų planuose, kuriuos valstybės narės priėmė pagal Įgyvendinimo reglamento (ES) 2019/317 16 straipsnį, taikomi atgaline data nuo ataskaitinio laikotarpio pradžios, laikantis Įgyvendinimo reglamento (ES) 2019/317 17 straipsnio 2 dalies.
            
            
               5.   Nukrypstant nuo Reglamento (ES) 2019/317 19 straipsnio 1 dalies, tinklo valdytojas ne vėliau kaip 2021 m. spalio 1 d. pateikia Komisijai įvertinti peržiūrėtą trečiojo ataskaitinio laikotarpio tinklo veiklos plano projektą.
            
         
         
            4 straipsnis
            Nukrypti leidžiančios nuostatos, susijusios su trečiojo ataskaitinio laikotarpio pagrindiniais veiklos rezultatų vertinimo rodikliais
            
               1.   Nukrypstant nuo Įgyvendinimo reglamento (ES) 2019/317 I priedo 1 skirsnio 4.1 punkto a ir b papunkčių, pagrindinis veiklos rezultatų vertinimo rodiklis, susijęs su maršruto oro navigacijos paslaugų teikimo vidutinių Sąjungos masto nustatytųjų vieneto išlaidų (toliau – NVI) metiniu pokyčiu, 2021 ir 2020 kalendoriniais metais apibrėžiamas kaip tų dvejų metų bendra vertė, išreikšta procentiniu pokyčiu, palyginti su Įgyvendinimo reglamento (ES) 2019/317 9 straipsnio 4 dalies a punkte nurodyta Sąjungos masto pradine verte. Šiuo tikslu bendros vidutinės Sąjungos masto NVI 2020 ir 2021 kalendoriniais metais apskaičiuojamos kaip tų dvejų kalendorinių metų bendrų nustatytųjų maršruto išlaidų Sąjungos lygmeniu ir tų dvejų kalendorinių metų bendrų maršruto paslaugų vienetų Sąjungos lygmeniu santykis.
            
            
               2.   Nukrypstant nuo Įgyvendinimo reglamento (ES) 2019/317 I priedo 2 skirsnio 4.1 punkto a papunkčio i ir iii dalių, NVI pagrindinis veiklos rezultatų vertinimo rodiklis, susijęs su vietos lygmens maršruto oro navigacijos paslaugomis, 2020 ir 2021 kalendoriniais metais apibrėžiamas kaip bendra tų dvejų metų vertė. Šiuo tikslu su atitinkama mokesčių zona susijusios bendros vidutinės NVI 2020 ir 2021 kalendoriniais metais apskaičiuojamos kaip tų dvejų kalendorinių metų bendrų nustatytųjų maršruto sąnaudų ir tų dvejų kalendorinių metų bendrų maršruto paslaugų vienetų santykis.
            
         
         
            5 straipsnis
            Nukrypti leidžiančios nuostatos, susijusios su vienetinių tarifų apskaičiavimu ir nustatymu bei susijusiu koregavimu
            
               1.   2020 ir 2021 kalendoriniais metais vienetinių tarifų koregavimo suma pagal Įgyvendinimo reglamento (ES) 2019/317 27 straipsnio 2–5 dalis apskaičiuojama remiantis atitinkamomis bendromis tų dvejų metų nustatytosiomis išlaidomis ir bendromis prarastomis pajamomis arba bendromis papildomomis pajamomis, susidariusiomis dėl paslaugų vienetų, numatytų veiklos rezultatų plane, ir per tuos dvejus metus faktiškai užregistruotų paslaugų vienetų skirtumo. Tie dveji metai laikomi vienu laikotarpiu ir pakeičia tose nuostatose nurodytą laikotarpį „n metai“. Nedarant poveikio Įgyvendinimo reglamento (ES) 2019/317 29 straipsnio 5 dalies antros pastraipos paskutinio sakinio taikymui, vienetiniai tarifai koreguojami 2023 ir 2024 kalendoriniais metais.
            
            
               2.   2020 ir 2021 kalendoriniais metais vienetinių tarifų koregavimo suma pagal Įgyvendinimo reglamento (ES) 2019/317 27 straipsnio 8 dalį apskaičiuojama remiantis atitinkamomis bendromis tų dvejų metų nustatytosiomis išlaidomis ir bendromis prarastomis pajamomis arba bendromis papildomomis pajamomis, susidariusiomis dėl paslaugų vienetų, numatytų veiklos rezultatų plane, ir per tuos dvejus metus faktiškai užregistruotų paslaugų vienetų skirtumo. Tie dveji metai laikomi vienu laikotarpiu ir pakeičia tose nuostatose nurodytą laikotarpį „n metai“. Nedarant poveikio Įgyvendinimo reglamento (ES) 2019/317 29 straipsnio 5 dalies antros pastraipos paskutinio sakinio taikymui, vienetiniai tarifai koreguojami 2023 ir 2024 kalendoriniais metais.
            
            
               3.   2020 ir 2021 kalendoriniais metais vienetinių tarifų sumažinimas arba padidinimas pagal Įgyvendinimo reglamento (ES) 2019/317 28 straipsnio 4–6 dalis apskaičiuojamas remiantis atitinkamomis bendromis nustatytosiomis išlaidomis ir atitinkamomis bendromis faktinėmis tų dvejų metų išlaidomis. Tie dveji metai laikomi vienu laikotarpiu ir pakeičia tose nuostatose nurodytą kalendorinių metų laikotarpį. Nedarant poveikio Įgyvendinimo reglamento (ES) 2019/317 29 straipsnio 5 dalies antros pastraipos paskutinio sakinio taikymui, n+2 metais atliktinos vienetinių tarifų mažinimo arba didinimo operacijos vykdomos 2023 kalendoriniais metais.
            
            
               4.   Trečiojo ataskaitinio laikotarpio atžvilgiu koregavimo sumos pagal Įgyvendinimo reglamento (ES) 2019/317 29 straipsnio 5 dalies antrą pastraipą apskaičiuojamos remiantis veiklos rezultatų planų projektais, kurie Įgyvendinimo reglamento (ES) 2019/317 17 straipsnio 1 dalyje nurodyti kaip tinkami vienetinių tarifų nustatymo reikmėms.
               Nukrypstant nuo Įgyvendinimo reglamento (ES) 2019/317 29 straipsnio 5 dalies, koregavimas nuosekliai atliekamas per penkerius kalendorinius metus, pradedant metais, einančiais po metų, kuriais priimtas veiklos rezultatų planas.
            
            
               5.   Nacionalinė priežiūros institucija gali nuspręsti pratęsti 4 dalyje nurodytą laikotarpį iki ne ilgesnio kaip septynerių kalendorinių metų laikotarpio, kai tai būtina siekiant išvengti sumų perkėlimo neproporcingo poveikio vienetiniams tarifams, kurie taikomi oro erdvės naudotojams.
            
         
         
            6 straipsnis
            Papildomos ataskaitos ir stebėsena
            
               1.   Be Įgyvendinimo reglamento (ES) 2019/317 4 ir 36 straipsniuose nustatytų įpareigojimų, oro navigacijos paslaugų teikėjai iki 2020 m. gruodžio 15 d. nacionalinei priežiūros institucijai pateikia ataskaitą, kurioje išsamiai apibūdinamos priemonės, kurių imtasi siekiant pašalinti COVID-19 pandemijos finansinį ir operacinį poveikį jų veiklai. Gautą ataskaitą nacionalinė priežiūros institucija perduoda Komisijai.
            
            
               2.   1 dalyje nurodytoje ataskaitoje pateiktą informaciją nacionalinės priežiūros institucijos ir Komisija gali naudoti Įgyvendinimo reglamento (ES) 2019/317 37 straipsnyje nurodytoms stebėsenos užduotims atlikti.
            
         
         
            7 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Šis reglamentas privalomas visas ir tiesiogiai taikomas visose valstybėse narėse.
         
         
            Priimta Briuselyje 2020 m. lapkričio 3 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 96, 2004 3 31, p. 1.
         
            (2)  OL L 96, 2004 3 31, p. 10.
         
            (3)  2019 m. vasario 11 d. Komisijos įgyvendinimo reglamentas (ES) 2019/317, kuriuo nustatoma Bendro Europos dangaus veiklos rezultatų ir mokesčių sistema ir panaikinami įgyvendinimo reglamentai (ES) Nr. 390/2013 ir (ES) Nr. 391/2013 (OL L 56, 2019 2 25, p. 1).
         
            (4)  2019 m. gegužės 29 d. Komisijos įgyvendinimo sprendimas (ES) 2019/903, kuriuo nustatomi trečiojo ataskaitinio laikotarpio (2020 m. sausio 1 d. – 2024 m. gruodžio 31 d.) Sąjungos masto oro eismo valdymo tinklo tiksliniai veiklos rodikliai (OL L 144, 2019 6 3, p. 49).
         
            (5)  2013 m. gegužės 3 d. Komisijos įgyvendinimo reglamentas (ES) Nr. 391/2013, kuriuo nustatoma bendroji mokesčių už oro navigacijos paslaugas sistema (OL L 128, 2013 5 9, p. 31).